A BIZOTTSÁG 1877/2006/EK RENDELETE
(2006. december 18.)
az egyes 1. és 2. kategóriába sorolt, műszaki célokra szánt állati melléktermékek tekintetében az 1774/2002/EK rendelettel összhangban átmeneti intézkedések megállapításáról szóló 878/2004/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 4. cikke (4) bekezdésére, 5. cikke (4) bekezdésére és 32. cikke (1) bekezdésére,
mivel:
(1)
Az 1774/2002/EK rendelet a nem emberi fogyasztásra szánt állati melléktermékekre vonatkozóan egészségügyi előírásokat állapít meg. A rendelet az állati melléktermékeket 1., 2. és 3. kategóriájú anyagként sorolja be az ilyen termékekből eredő kockázat függvényében.
(2)
A rendelettel összhangban a nem 1. vagy 3. kategóriájú anyagként besorolt állati melléktermékek 2. kategóriájú anyagként vannak besorolva, az ilyen termékekből fakadó kockázatok minden további mérlegelésétől függetlenül. Az állati melléktermékek engedélyezett takarmányozási célú felhasználása attól függ, hogy az ilyen anyag 1., 2. vagy 3. kategóriájú anyagként van-e besorolva. Míg bizonyos 3. kategóriájú anyagok felhasználhatók takarmányozási célokra, addig a 2. kategóriájú anyagok általánosságban ki vannak zárva az ilyen felhasználásból.
(3)
Ugyanakkor bizonyos, alacsony kockázatot hordozónak tekinthető állati melléktermékek nem felelnek meg az 1774/2002/EK rendeletben található 3. kategóriájú anyag meghatározásának. Az ilyen anyag - alapértelmezés szerinti - 2. kategóriába sorolása nem felel meg az ilyen termékekből eredő kockázatoknak.
(4)
Az egyes 1. és 2. kategóriába sorolt, műszaki célokra szánt állati melléktermékek tekintetében az 1774/2002/EK rendelettel összhangban átmeneti intézkedések megállapításáról szóló, 2004. április 29-i 878/2004/EK bizottsági rendeletet (2) annak érdekében fogadták el, hogy engedélyezzék bizonyos 1. és 2. kategóriájú anyagként besorolt, kizárólag műszaki felhasználásra szánt állati melléktermékek további forgalomba hozatalát, kivitelét, behozatalát és átszállítását.
(5)
Az állati melléktermékekről szóló jelentés (3), amelyet a Bizottság 2005. október 21-én fogadott el, és 2005. október 24-én mutatott be a Tanácsnak, tükrözi az egyes anyagok 2. kategóriájú anyagként való besorolásával kapcsolatos nehézségeket, és számos módosítást indítványoz az 1774/2002/EK rendeletben 2006 végétől kezdődően tervezett felülvizsgálata során.
(6)
Amíg ezek a módosítások megtörténnek, addig is lehetővé kell tenni, hogy bizonyos, jelenleg 2. kategóriájú anyagként besorolt, alacsony kockázatú állati melléktermékeket fel lehessen használni bizonyos takarmányozási és műszaki célokra. Ennek megfelelően ki kell terjeszteni a 878/2004/EK rendelet hatályát annak érdekében, hogy engedélyezve legyen bizonyos alacsony kockázatú 2. kategóriájú anyagok felhasználása műszaki termékek gyártásához és bizonyos takarmányozási célokra.
(7)
A 878/2004/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 878/2004/EK rendelet a következőképpen módosul:
1.
A cím helyébe a következő szöveg lép:
2.
Az 1. cikk helyébe a következő szöveg lép:
„1. cikk
Hatály
(1) Ez a rendelet az 1774/2002/EK rendelet szerint 1. és 2. kategóriájú anyagként besorolt és kizárólag műszaki célokra szánt, következő állati melléktermékekre alkalmazandó:
a)
nyersbőr és irha, amely a 96/22/EK irányelv (4) szerint tiltott anyagokkal kezelt állatoktól származik;
b)
kiolvasztott zsiradékok, amelyek az 1774/2002/EK rendelet V. mellékletének III. fejezetében említett 1. módszer alkalmazásával gyártott, 1. kategóriájú anyagból származnak, amelyet a kérődzők kiolvasztott zsiradékai esetében úgy tisztítottak meg, hogy a megmaradó teljes oldhatatlan szennyező anyagok maximális szintje nem haladja meg a 0,15 tömegszázalékot, és az így nyert zsírszármazékok megfelelnek legalább az 1774/2002/EK rendelet VI. mellékletének III. fejezetében említett szabályoknak;
c)
kérődzők belei (tele vagy üresen); valamint
d)
gerincoszlopokat és koponyát tartalmazó csontok és csontból készült termékek és szarvasmarhafélék szarva, amelyeket a koponyáról olyan módszer alkalmazásával választottak le, amely a koponyaüreget érintetlenül hagyta.
Ez a rendelet azonban nem alkalmazandó az 1774/2002/EK rendelet 4. cikke (1) bekezdése a) pontjának i. és ii. alpontjában említett állatokból származó állati melléktermékekre.
(2) Ez a rendelet a következő olyan állati melléktermékekre alkalmazandó, amelyeket az 1774/2002/EK rendeletben, annak 5. cikke (1) bekezdésének g) pontjával összhangban 2. kategóriájú anyagként határoztak meg, és amelyeket - szárazföldi haszonállatoktól eltérő - állatok takarmányozására, tenyésztett prémes állatok takarmányozására, vagy műszaki célokra szántak, ideértve a csalit is:
a)
szárazföldi gerinctelenek (kivéve állatokra vagy emberekre kórokozó fajok), ideértve valamennyi átalakult formájukat is, mint pl. a lárvák;
b)
víziállatok, kivéve tengeri emlősök, amennyiben nem akvakultúrából származnak;
c)
kifejezetten csaliként való felhasználásra tenyésztett, akvakultúrából származó állatok, amennyiben a csalit előzetes feldolgozás nélkül nem használják fel akvakultúrában;
d)
a Rodentia (rágcsálók) és a Lagomorpha (nyúlalakúak) állattani rendhez tartozó állatok, köztük az állati eredetű termékek gyártása végett tartott haszonállatok; valamint
e)
az a)-d) pontban említett állatokból származó vagy általuk termelt termékek, mint például halikra, kivéve a d) pontban említett állatokból származó liszt.
3.
A szöveg a következő 1a. cikkel egészül ki:
„1a. cikk
Eltérés kereskedelmi okmányok és egészségügyi bizonyítványok tekintetében
Az 1774/2002/EK rendelet II. melléklete III. fejezetének 1. pontjától eltérve a kiskereskedők a végfelhasználókat, kivéve a vállalkozókat, anélkül is elláthatják az ezen rendelet 1. cikkének (2) bekezdésében említett állati melléktermékekkel, hogy azokat a szállítás során kereskedelmi okmány, vagy - amennyiben az 1774/2002/EK rendelet előírja - egészségügyi bizonyítvány kísérné.”
4.
A 2. cikk második mondatában az „1. cikkének c) és d) pontjában” hivatkozás helyébe az „1. cikke (1) bekezdésének c) és d) pontjában” hivatkozás lép.
5.
A 3. cikk második mondatában az „5. cikkének a) pontjában” hivatkozás helyébe az „5. cikkének (1) vagy (2) bekezdésében” hivatkozás lép.
6.
A 4. cikk (2) bekezdésének utolsó mondata helyébe a következő mondat lép:
„Az 1. cikk (1) bekezdésében említett állati melléktermékek tekintetében az import- és a tranzitszállítmányok a 97/78/EK (5) tanácsi irányelv 8. cikkének (4) bekezdésében előírt megfigyelési eljárásnak megfelelően ellenőrzött továbbításra kerülnek.
7.
Az 5. cikk helyébe a következő szöveg lép:
„5. cikk
Címkézési, szállítási, nyilvántartási és kezelési követelmények
(1) Az 1774/2002/EK rendelet II. mellékletének I. fejezetében előírt azonosítási követelményeken túl az ezen rendelet 1. cikkének (1) bekezdésében említett valamennyi állati melléktermék csomagján el kell helyezni a következő információt feltüntető címkét: »ÉLELMISZER, TAKARMÁNY, TRÁGYÁK, KOZMETIKUMOK, GYÓGYSZEREK ÉS GYÓGYÁSZATI ESZKÖZÖK CÉLJÁRA NEM HASZNÁLHATÓ«.
A közösségi jogszabályokkal összhangban gyógyszerek céljára szánt állati melléktermékek esetében azonban eltérő címke is alkalmazható, amelyen a következőt kell feltüntetni: »KIZÁRÓLAG GYÓGYSZEREK CÉLJÁRA«.
(2) Az 1. cikk (2) bekezdésében említett valamennyi állati melléktermék csomagján »NEM EMBERI FOGYASZTÁSRA« feliratú címkét kell elhelyezni, kivéve ha eladásra kész csomagokban vannak feladva, amelyeken fel van tüntetve, hogy a tartalom kedvtelésből tartott állatok eledeléül vagy csaliként szolgál.
(3) Az e rendelet 1. cikkében említett állati melléktermékeket ilyen anyagok felhasználásával foglalkozó műszaki üzembe kell szállítani, amelyet az 1774/2002/EK rendelet 18. cikkének (1) bekezdésével összhangban engedélyeztek.
Az 1. cikk (2) bekezdésében említett állati melléktermékek a következő helyekre is szállíthatók:
a)
közbenső kezelésre szánt üzembe, amelyet az 1774/2002/EK rendelet 10. cikkének (1) bekezdésével összhangban engedélyeztek;
b)
tárolóüzembe, amelyet az 1774/2002/EK rendelet 11. cikkének (1) bekezdésével összhangban engedélyeztek;
c)
állateledel-üzembe, amelyet az 1774/2002/EK rendelet 18. cikkének (1) bekezdésével összhangban engedélyeztek;
d)
mezőgazdasági üzembe vagy létesítménybe, ahol az állatokat az 1774/2002/EK rendelet 23. cikke (2) bekezdésének c) pontjában említett követelményekkel összhangban tartják;
e)
a következők feldolgozási helyére vagy a feldolgozóüzemébe, értelemszerűen:
i.
kozmetikai termékek a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvvel (6) összhangban;
ii.
állatgyógyászati termékek az állatgyógyászati készítmények közösségi kódexéről szóló, 2001. november 6-i 2001/82/EK európai parlamenti és tanácsi irányelvvel (7) összhangban;
iii.
gyógyszerek az emberi felhasználásra szánt gyógyszerek közösségi kódexéről szóló, 2001. november 6-i 2001/83/EK európai parlamenti és tanácsi irányelvvel (8) összhangban;
iv.
orvostechnikai eszközök az orvostechnikai eszközökről szóló, 1993. június 14-i 93/42/EGK tanácsi irányelvvel (9) összhangban; vagy
v.
in vitro diagnosztikai eszközök az in vitro diagnosztikai orvostechnikai eszközökről szóló, 1998. október 27-i 98/79/EK európai parlamenti és tanácsi irányelvvel (10) összhangban; vagy
f)
közvetlenül kiskereskedelem céljára, ahol az állati melléktermékek:
i.
eladásra kész csomagokban vannak feladva, amelyek olyan címkével vannak ellátva, amely világosan megjelöli, hogy a tartalmat kizárólag a következő célokra szánták:
-
kedvtelésből tartott állatok eledele; vagy csali;
ii.
olyan kezeléssel van kiszárítva, hogy elpusztuljanak a kórokozó szervezetek, köztük a szalmonella; vagy
iii.
az 1. cikk (2) bekezdésének b) és c) pontjában, valamint Rodentia (rágcsálók) tekintetében a d) pontjában említett állati melléktermékek esetében mélyhűtöttek.
Az e rendelet 1. cikke (2) bekezdésének b) pontjában említett állati melléktermékek víziállatokat tartó mezőgazdasági üzembe vagy létesítménybe is szállíthatók takarmány-alapanyagként való felhasználás céljából az 1774/2002/EK európai parlamenti és tanácsi rendeletnek a halakra vonatkozó, fajon belüli újrahasznosítási tilalom, az állati melléktermékek elföldelése és elégetése, valamint egyes átmeneti intézkedések tekintetében történő végrehajtásáról szóló, 2003. május 12-i 811/2003/EK bizottsági rendelet (11) sérelme nélkül.
(4) Az ezen cikk (3) bekezdésében említett üzemek, gazdaságok vagy létesítmények tulajdonosai, üzemeltetői vagy ezek képviselői kötelesek:
a)
az 1774/2002/EK rendelet 9. cikkével összhangban nyilvántartást vezetni;
b)
biztosítani, hogy az állati melléktermékek adott esetben olyan kezelést kapjanak, amelyet az illetékes hatóságok kielégítőnek találnak annak igazolására, hogy a kapott anyag nem jelent állat- vagy népegészségügyi kockázatot;
c)
az állati melléktermékeket kizárólag az illetékes hatóság által engedélyezett célokra küldeni tovább vagy használni fel.
8.
A 7. cikk b) pontjában a „5. cikk c) pontjával” hivatkozás helyébe az „5. cikk (3) bekezdésével” hivatkozás lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 18-án.